Sag anlagt den 27. januar 2022 — Den Tjekkiske Republik mod Kommissionen

(Sag T-48/22)

(2022/C 128/40)

Processprog: tjekkisk

Parter

Sagsøger: Den Tjekkiske Republik (ved M. Smolek, J. Vláčil, J. Očková og O. Serdula, som befuldmægtigede)

Sagsøgt: Europa-Kommissionen

Sagsøgerens påstande

— Kommissionens gennemførelsesafgørelse (EU) 2021/2020 annulleres, for så vidt som den udelukker udgifter, som Den Tjekkiske Republik har afholdt, for i alt 43 470 836,30 EUR.

— Kommissionen tilpligtes at betale sagsomkostningerne.

Søgsmålsgrunde og væsentligste argumenter

Med dette søgsmål har sagsøgeren nedlagt påstand om annullation af Kommissionens gennemførelsesafgørelse (EU) 2021/2020 af 17. november 2021 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (meddelt under nummer C(2021) 8168), for så vidt som den udelukker udgifter, som Den Tjekkiske Republik har afholdt, for i alt 43 470 836,30 EUR.

Til støtte for søgsmålet har sagsøgeren fremsat seks anbringender.

For det første annulleres den finansielle korrektion, der er blevet pålagt i forbindelse med konklusionerne om anvendelsen af status som aktiv landbruger. Kommissionen tilsidesatte artikel 52, stk. 1, i forordning nr. 1306/2013 (1), for så vidt som den pålagde en korrektion, selv om Den Tjekkiske Republik ikke havde tilsidesat EU-retten under kontrollerne af status som aktiv landbruger. EU-retten er nemlig ikke til hinder for, at kriteriet om den del af indtægterne, der hidrører fra landbrugsvirksomheden, anvendes i tilfælde af, at to betingelser, der er fastsat i artikel 9, stk. 2, tredje afsnit, i forordning nr. 1306/2013 foreligger. Desuden kræver EU-retten ikke, at der i forbindelse med kontrollerne af status som aktiv landbruger tages hensyn til såkaldt tilknyttede selskaber. Under alle omstændigheder tilsidesatte Kommissionen artikel 52, stk. 2, i forordning nr. 1306/2013 og proportionalitetsprincippet, eftersom den pålagde en finansiel korrektion, hvis størrelse ikke tager hensyn til den foreholdte overtrædelses grovhed.

For det andet annulleres den finansielle korrektion, der er blevet pålagt i forbindelse med konklusionerne om de såkaldte permanente græsarealer. Kommissionen tilsidesatte artikel 52, stk. 1, i forordning nr. 1306/2013, princippet om god forvaltningsskik, princippet om beskyttelse af den berettigede forventning samt begrundelsespligten i medfør af artikel 296 TEUF, for så vidt som den pålagde en korrektion, selv om den tidligere selv havde anerkendt, at ordningen for fortegnelse over permanente græsarealer i Den Tjekkiske Republik var i overensstemmelse med EU-retten. Desuden begrundede Kommissionen ikke sin afgørelse.

For det tredje annulleres den finansielle korrektion, der er blevet pålagt i forbindelse med konklusionerne om minimumskontrolprocenterne. Kommissionen tilsidesatte artikel 52, stk. 1, i forordning nr. 1306/2013, for så vidt som den pålagde en korrektion, selv om Den Tjekkiske Republik overholdt den minimumskontrolprocent, der kræves i medfør af EU-retten. Desuden konstaterede Kommissionen ikke en af de overtrædelser, der allerede var blevet gjort gældende i den oprindelige meddelelse som led i revisionen, hvorved den tilsidesatte artikel 34, stk. 2, i forordning nr. 908/2014 (2). Under alle omstændigheder tilsidesatte Kommissionen artikel 52, stk. 2, i forordning nr. 1306/2013 og proportionalitetsprincippet, for så vidt som den pålagde en finansiel korrektion, hvis størrelse ikke tager hensyn til den foreholdte overtrædelses grovhed.

For det fjerde annulleres den finansielle korrektion, der er blevet pålagt i forbindelse med konklusionerne om inddrivelse af uretmæssigt udbetalte beløb. Kommissionen tilsidesatte artikel 52, stk. 1, i forordning nr. 1306/2013, for så vidt som den pålagde en korrektion, selv om de anførte EU-retlige bestemmelser ikke kræver en systematisk kontrol af, om et areal har været støtteberettiget i de seneste år. Under alle omstændigheder tilsidesatte Kommissionen artikel 52, stk. 2, i forordning nr. 1306/2013 og proportionalitetsprincippet, for så vidt som den pålagde en finansiel korrektion, hvis størrelse ikke tager hensyn til den foreholdte overtrædelses grovhed.

For det femte annulleres den finansielle korrektion, der er blevet pålagt i forbindelse med konklusionerne om for sen indgivelse af ansøgningen. Kommissionen tilsidesatte artikel 52, stk. 1, i forordning nr. 1306/2013, for så vidt som den pålagde en korrektion, selv om muligheden for at tilføje ansøgningens underskrift inden for fem dage ikke svarer til en for sen indgivelse af ansøgningen som omhandlet i artikel 13 i forordning nr. 640/2014 (3).

For det sjette annulleres den finansielle korrektion, der er blevet pålagt i forbindelse med konklusionerne i medfør af revisionen af budgetposten vedrørende budgetdisciplin. Kommissionen tilsidesatte artikel 52, stk. 2, i forordning nr. 1306/2013 og proportionalitetsprincippet, for så vidt som den foretog en urigtig beregning af denne korrektion, ikke mindst henset til betydningen af de andre anbringender.

(1) Europa-Parlamentets og Rådets forordning (EU) nr. 1306/2013 af 17.12.2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT 2013, L 347, s. 549).

(2) Kommissionens gennemførelsesforordning (EU) nr. 908/2014 af 6.8.2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, økonomisk forvaltning, regnskabsafslutning, regler om kontroller, sikkerhedsstillelse og åbenhed (EUT 2014, L 255, s. 59).

(3) Kommissionens delegerede forordning (EU) nr. 640/2014 af 11.3.2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, betingelserne for afslag eller tilbagetrækning af betalinger og administrative sanktioner vedrørende direkte betalinger, støtte til udvikling af landdistrikterne og krydsoverensstemmelse (EUT 2014, L 181, s. 48).